વર્ષ ૧૯૨૫માં સંઘની સ્થાપના કરીને બીજે વર્ષે એનું નામકરણ કરનાર તથા ચાર વર્ષ પછી એટલે કે ૧૯૨૯માં સરસંઘચાલકનો હોદ્દો ગ્રહણ કરનાર ડૉ.કેશવ બલિરામ હેડગેવારથી લઈને વર્તમાન છઠ્ઠા સરસંઘચાલક સુધીની “હિંદુ હિત માટે કાર્યરત સાંસ્કૃતિક સંસ્થા”એ અનેક ઉતારચઢાવ નિહાળ્યા છે. છેક ૧૯૩૭ સુધી કોંગ્રેસમાં સક્રિય રહેલા ડૉ.હેડગેવાર રાષ્ટ્રપિતા મહાત્મા ગાંધી જેવા અહિંસાવાદી નેતૃત્વને સ્વીકારવાને બદલે લોકમાન્ય બાળ ગંગાધર ટિળકના અનુયાયી ગણાવવામાં ગર્વ અનુભવતા હતા.૧૯૨૦માં લોકમાન્યના નિધન પછીના નાગપુરમાં મળેલા કોંગ્રેસના અધિવેશનની સ્વાગત સમિતિના ૫૧મા ક્રમના સભ્ય અને નાગપુર શહેર કોંગ્રેસના સહમંત્રી ડૉ.હેડગેવારના અંતરંગ સાથી અને સંઘના સંસ્થાપક સરકાર્યવાહ બાલાજી હુદ્દાર દેશના જાણીતા કમ્યુનિસ્ટ નેતા તરીકે કીર્તિ મેળવી હતી ! આ અધિવેશન માટે તેમણે કોંગ્રેસના વરિષ્ઠ નેતા અને પાછળથી હિંદુ મહાસભાના અધ્યક્ષ બનેલા ડૉ.બી.એસ.મુંજે સાથે પુડુચેરી જઈને ૧૯૧૦થી ત્યાં વસતા અરવિંદ ઘોષને કોંગ્રેસનું અધ્યક્ષપદ સ્વીકારવા સમજાવ્યા હતા,પણ એમણે સાફ નન્નો ભણ્યો હતો. અરવિંદ અધ્યાત્મ ભણી વળી ગયા હતા.